**Sarajevo-x.com/ period: dan, 1 / 29.06.2011 / termin:**

Kandić – REKOM je naš izlaz iz prošlosti

**Kandić: REKOM je naš izlaz iz prošlosti**

Proces REKOM, koji danas ima podršku stotine hiljada ljudi iz post-jugoslovenskih zemalja, pokrenuli smo Fond za humanitarno pravo i ja jer verujemo u ostvarenje ideje o osnivanju REKOM, reagirala je danas Nataša Kandić, izvršna direktorica FHP-a.

- Radićemo predano, kao i do sada, da države u region osnuju REKOM. Proces REKOM niko ne može zaustaviti - ni Branko Todorović iz Helsinškog odbora za ljudska prava u Republici Srpskoj, ni Edin Ramulić iz Udruženja Izvor iz Prijedora, koji već tri godine, kad god im nedobronamerni novinari ponude prostor, viču da je REKOM propao i da su FHP i Nataša Kandić potrošili milione eura.   
  
Nakon prikupljenih 500.000 potpisa podrške Inicijativi za osnivanje REKOM ušli smo u treću, pretposlednju fazu ovog procesa: institucionalizaciju Inicijative REKOM, koja počinje predavanjem Inicijative, peticije i Predloga Statuta REKOM vlastima u regionu nekdašnje SFRJ. Predali smo predsedniku Hrvatske, Predsedništvu BiH, i vlastima u Sloveniji.   
  
Crna Gora je već pokrenula proceduru za Inicijativu REKOM, a do polovine jula 2011. godine, zahtev za osnivanje REKOM-a predaćemo i predsednicima Srbije, Kosova i Makedonije.   
  
Očekujemo da svi državni poslovi oko osnivanja REKOM mogu biti obavljeni do kraja 2012. godine, i da REKOM bude osnovan u prvoj polovini 2013. godine. Do tada, ja i FHP ostajemo u centru aktivnosti za osnivanje REKOM.   
  
Opšte je poznato da sam ja aktivistkinja za ljudska prava koja voli da stvara i da vidi rezultate. Tako je i u vezi sa Inicijativom REKOM. Osmišljavam aktivnosti i sa timom saradnika naposredno sam angažovana na aktivnostima koje vode ostvarenju ideje o osnivanju REKOM-a, koje obuhvataju pisanje izveštaja, dokumenata, promocija inicijative na ulici i u medijima, političko zagovaranje, i dr.   
  
Zbog sadašnjih i budućih poslova nemam vremena da sedim u Koordinacijskom telu koje nadzire provođennje odluka Skupštine Koalicije za REKOM. To je jedini razlog zašto sam mesto u Koordinacijskom veću prepustila drugoj osobi a za sebe zadržala tehničku poziciju u Sekretarijatu Koalicije za REKOM.   
  
U vezi sa navodima o trošenju novca i prevarama donatora, finansijski izveštaji i izveštaji revizora su dostupni javnosti na web sajtu zarekom.org. Osim finansijskih izveštaja FHP, na Internetu nema finansijskih izveštaja državnih organa, kao ni izveštaja nevladinih organizacija koje deluju u regionu. To dovoljno govori", saopćila je Nataša Kandić, izvršna direktorka FHP, članica Koalicije za REKOM.